府尹王侍郎准制拜嶽因狀嵩高靈勝寄呈三十韻
作者：尉遲汾
朝代：唐

paragraphs: 雄雄天之中，峻極聞維嵩。
作鎮盛標格，出雲爲雨風。
瑞時物不癘，順澤年多豐。
加高冠四方，視秩居三公。
明朝虔昭報，頒祀歲嚴恭。
署祝紆御札，詔賢導宸衷。
皇皇三川守，馨德清明躬。
肅徒奉蘭沐，竟夕玉華東。
星漢耿齋戶，松泉寒壽宮。
具修諒蠲吉，曙色猶葱曚。
端儀大圭立，興俛聲玲瓏。
挹瓚椒桂馥，奏金巖壑空。
靈歆若有荅，彷彿傳祝工。
卒事不遑偃，勝奇紛四叢。
朝霞破靈嶂，錯落間蒼紅。
動息形似蟻，玄黃氣如籠。
奔傾千萬狀，羣嶽安比崇。
日月襟袖捧，人天道路通。
冥搜必殫竭，躋覽忘崎穹。
踏翠徧諸剎，趣綿步難終。
浮丘仙袂接，謝公屐齒窮。
龍潭應下瞰，九曲當駭容。
龍門計東豁，三臺有何蹤。
金象語奚應，玉人光想融。
瑤漿與石髓，清骨宜遭逢。
況是降神處，跡惟申甫同。
周翰已洽論，伊衡亦期功。
誠富東山興，須陟中台庸。
勉促旋騑軨，未可戀雲松。
散材事即異，期爲卜一峰。